《邢兄次韵再答之》
宋代·苏泂

红尘欲欺人，甚欲出尘去。
人生贵险艰，九折有夷路。
学剑剑不就，学书书不成。
春蚕裹于茧，腐草化为萤。
高明信天资，踸踔亦步武。
同床有恩怨，当面分尔汝。
疲容仰吾父，髫乱怜吾儿。
传衣与养菽，上下皆失时。
杜甫西去秦，仲连东蹈海。
富贵毋相忘，此意岂三代。
惟君眼中人，多若古人风。
赠君宝剑篇，谨勿伤其锋。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。